CELEX: 32012R0726
Language: fi
Date: 2012-08-06 00:00:00
Title: Komission täytäntöönpanoasetus (EU) N:o 726/2012, annettu 6 päivänä elokuuta 2012 , tiettyjen tavaroiden luokittelusta yhdistettyyn nimikkeistöön

10.8.2012   
            
            
               FI
            
            
               Euroopan unionin virallinen lehti
            
            
               L 213/3
            
         KOMISSION TÄYTÄNTÖÖNPANOASETUS (EU) N:o 726/2012,
   annettu 6 päivänä elokuuta 2012,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:
   
               (1)
            
            
               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
            
         
               (2)
            
            
               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt; näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
            
         
               (3)
            
            
               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitety tavara luokiteltava sarakkeen 2 CN-koodiin sarakkeesta 3 ilmenevin perustein.
            
         
               (4)
            
            
               On aiheellista säätää, että sitovien tariffitietojen haltija voi yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (2) 12 artiklan 6 kohdan mukaisesti edelleen kolmen kuukauden ajan käyttää sellaisia sitovia tariffitietoja, jotka jäsenvaltioiden tulliviranomaiset ovat antaneet tavaroiden luokittelusta yhdistettyyn nimikkeistöön mutta jotka eivät ole tämän asetuksen säännösten mukaisia.
            
         
               (5)
            
            
               Tässä asetuksessa säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Jäsenvaltioiden tulliviranomaisten antamia sitovia tariffitietoja, jotka eivät ole tässä asetuksessa vahvistettujen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 6 päivänä elokuuta 2012.
      
         
            Komission puolesta, puheenjohtajan nimissä
         
         Antonio TAJANI
         
            Varapuheenjohtaja
         
      
   
   
      (1)  EYVL L 256, 7.9.1987, s. 1.
   
      (2)  EYVL L 302, 19.10.1992, s. 1.
   
      LIITE
      
                  Tavaran kuvaus
               
               
                  Luokittelu
                  (CN-koodi)
               
               
                  Perusteet
               
            
                  (1)
               
               
                  (2)
               
               
                  (3)
               
            
                  Elektroninen laite (nk. hissin etävalvontayksikkö), kotelossa, jonka mitat ovat noin 28 × 22 × 9 cm ja joka on tarkoitettu kiinnitettäväksi hissikuiluun.
                  Laitetta, joka vastaanottaa tietoja eri ulkoisista ilmaisimista, käytetään seuraamaan hissin toimintaa ja havaitsemaan toimintahäiriöt, kuten hissin käynnistymiseen ja pysähtymiseen, oven aukeamiseen ja sulkeutumiseen, tasapainoon, vetomoottoriin, jarruun ja hissikorin valaistukseen liittyvät häiriöt. Laite tarkistaa ja käsittelee vastaanottamansa tiedot ja lähettää ne modeemin välityksellä huoltokeskukseen.
                  Kun laitteeseen on tullille esittämisen jälkeen asennettu modeemi, laite mahdollistaa hissikoriin asennetun mikrofonin ja kaiuttimen avulla kaksisuuntaisen puheyhteyden korin ja huoltokeskuksen välillä.
               
               
                  9031 90 85
               
               
                  Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, 90 ryhmän 2 huomautuksen b alakohdan ja CN-koodien 9031, 9031 90 ja 9031 90 85 nimiketekstien mukaisesti.
                  Koska laitteessa ei ole modeemia eikä muutakaan tietoliikennelaitetta, luokittelu nimikkeen 8517 laitteeksi langallisissa verkoissa tapahtuvaa tietoliikennettä varten ei tule kysymykseen.
                  Koska laite ei tuota akustisia eikä visuaalisia signaaleja, luokittelu nimikkeen 8531 akustiseksi tai visuaaliseksi sähkömerkinantolaitteeksi ei tule kysymykseen.
                  Laite seuraa ja tarkkailee hissin toimintaa ja käsittelee vastaanottamansa tiedot. Ilmaisimet, jotka tuottavat käsiteltävät signaalit, eivät sisälly laitteeseen. Laite ei itse esitä kyseisiä signaaleja. Näistä syistä laitteen katsotaan olevan tarkkailulaitteen osa. Sen vuoksi luokittelu nimikkeen 9031 epätäydelliseksi koneeksi ei tule kyseeseen.
                  Laite on sen vuoksi luokiteltava CN-koodiin 9031 90 85 muualle 90 ryhmään kuulumattomaksi tarkkailukojeiden, -laitteiden ja -koneiden osaksi.